глава 1 с русским текстом\nАПОСТОЛ ИОАНЛÖН КОЙМÖД МÖДÖДÖМ ГИЖÖД\n1Ме, пöрысь морт, гижа муса Гайлы. Сiйö меным збыльысь муса.\n2Муса вокöй, ме тöда: ловнад тэ ён. Кевмыся, мед вир-яйнад тшöтш вöлiн ён, да ставыс тэнад вöлi бур.3Меным лои зэв нимкодь, кор вокъяс локтiсны да висьталiсны, тэ пö кутчысян збыляс да олан сы серти.4Меным вывтi нимкодь кывны, мый менам челядь ветлöны збыляс.\nБур Юöр вайысьяс вöсна тöждысьöм\n5Муса вокöй, вокъяс да локтысьяс вöсна тэнад тöждысьöмыд петкöдлö, мый тэ эскана морт.6Вичко водзын вокъяс висьталiсны тэнад муслун йылысь. Бур лоö, тэ кö Енмыслы колана ногöн дасьтан да мöдöдан найöс.7Найö Кристос ним вöсна петiсны туяс, нинöм эз босьтны ентöдтöмъяслысь.8Миянлы колö сибöдны татшöмъяссö, öд тадзи вöчигöн ми накöд öтвыв кесъялам збыльыслы.\nДиотреф да Димитрий\n9Ме гижлi вичкоас, но сэнi асьсö ыджыдö пуктысь Диотреф оз кывзы миянöс.10Та вöсна, кор ме локта, казьтышта сылы уджъясыс йылысь: сiйö öд паськöдö миян йылысь лёк сёрни. Но тайö этша на, сiйö вокъясöс оз сибöд, тшöтш мукöдыслы оз лэдз тайöс вöчны. А сибöдны кöсйысьясöс весиг вöтлö вичкосьыс.\n11Муса вокöй, видзöд бурсö вöчысь вылö, а эн лёксö вöчысь вылö. Бурсö вöчысь – сiйö Енсянь, лёксö вöчысь эз аддзыв Енсö.12Димитрий йылысь ставныс бура сёрнитöны. Сы йылысь ачыс збыльыс висьталö, ми тшöтш тадзи висьталам. Тэ öд тöдан: миян висьталöмыс збыль.\n13Унатор на эм гижнысö, но чернилаа перööн öнi ог кут тайöс вöчнысö.14Чайта, регыд аддзысьлам тэкöд да воча пуксьöмöн сёрнитам.\n15Лöнь олöм тэныд. Чолöм ыстöны ёртъясыд. Висьтав чолöм миян ёртъяслы быдöнлы торйöн. Аминь.